अमरीका ने स्पेन को फटकार लगाई\nअमरीकी राष्ट्रपति कार्यालय व्हाइट हाउस के प्रवक्ता ने कहा कि ज़पातेरो के साथ पाँच मिनट की टेलीफ़ोन वार्ता के दौरान बुश ने उनके फ़ैसले पर खेद जताया.

उन्होंने स्पेनी प्रधानमंत्री को आगाह किया कि वह आगे ऐसे कदम उठाने से बचें जोकि आतंकवादियों को राहत का अहसास देते हों.

ज़पातेरो ने अपने फ़ैसले के बारे में बुश को टेलीफ़ोन किया था.

व्हाइट हाउस के प्रवक्ता स्कॉट मैकक्लेलन ने कहा, "राष्ट्रपति ने स्पेनी सैनिकों की वापसी इस प्रकार होने की उम्मीद जताई है जिससे कि अमरीकी गठजोड़ की अन्य टुकड़ियों पर उसका कोई विपरीत असर नहीं पड़े."

उधर होंडुरास ने अपने सैनिकों को इराक़ से बाहर निकालने की घोषणा की है. होंडुरास के 370 सैनिक स्पेनी सैनिकों के साथ ही इराक़ में तैनात हैं.

छह सप्ताह के भीतर

इस बीच स्पेन सरकार ने उम्मीद व्यक्त की है कि सैनिकों की वापसी छह सप्ताह के भीतर हो सकती है.

रक्षा मंत्री होज़े बोनो ने सोमवार को कहा, "छह से आठ सप्ताह की बात करना ठीक नहीं होगा क्योंकि इसमें और कम समय लग सकता है."

स्पेनी प्रधानमंत्री ज़पातेरो ने घोषणा की थी कि उनके सैनिक जितना जल्दी संभव हो सकेगा, वापस हो जाएँगे.

स्पेनी विदेश मंत्री ने कहा है कि उनकी सरकार के फ़ैसले को इराक़ की स्थिति का फ़ायदा उठाने के रूप में नहीं देखा जाना चाहिए.

लेकिन वाशिंग्टन से बीबीसी के एक संवाददाता के अनुसार अमरीका में आम तौर पर यही माना जा रहा है कि स्पेन सरकार का फ़ैसला ग़लत है और आतंकवाद के दबाव में लिया गया है.

बुश प्रशासन के नज़रिए से डेमोक्रेटिक पार्टी भी सहमत दिखती है.

\n\ntl;डॉ:
अमरीकी राष्ट्रपति जॉर्ज बुश ने इराक़ से अपने सैनिक वापस बुलाने के फ़ैसले के लिए स्पेन के प्रधानमंत्री होज़े लुईस रॉड्रिग्ज़ ज़पातेरो को लताड़ा है.